**Likumprojekta “Grozījumi Sugu un biotopu aizsardzības likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Sugu un biotopu aizsardzības likumā” (turpmāk  – likumprojekts) izstrādāts, lai īstenotu Eiropas Parlamenta un Padomes 2014. gada 22. oktobra regulā Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību (turpmāk – Regula Nr. 1143/2014) noteiktos Eiropas Savienības dalībvalstu pienākumus attiecībā uz invazīvām svešzemju sugām (turpmāk – invazīvām sugām). Šis likumprojekts tiek virzīts vienlaicīgi ar likumprojektu “Grozījumi Augu aizsardzības likumā”, jo likumprojekta “Grozījumi Augu aizsardzības likumā” pārejas noteikumos ir ietverta atsauce uz to, ka IV1 nodaļas un 5. panta 16. punkta un 17. punkta izslēgšana stājas spēkā vienlaikus ar atbilstošo grozījumu likumprojektā “Grozījumi Sugu un biotopu aizsardzības likumā” spēkā stāšanos. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ar likumprojektu paredzēts veikt grozījumus Sugu un biotopu aizsardzības likumā (turpmāk – Likums), lai pilnveidotu esošo normatīvo regulējumu attiecībā uz invazīvām sugām, kā arī, lai īstenotu Regulā Nr. 1143/2014 Eiropas Savienības (turpmāk – ES) un Eiropas Parlamenta un Padomes 2008. gada 17. jūnija direktīvā 2008/56/EK, ar ko izveido sistēmu Kopienas rīcībai jūras vides politikas jomā (Jūras stratēģijas pamatdirektīva) (Dokuments attiecas uz EEZ) dalībvalstīm noteiktos pienākumus. Likumprojektā ietvertās tiesību normas sagatavotas saskaņā ar 2019. gada 27. augustā Ministru kabinetā izskatīto informatīvo ziņojumu *“*Par invazīvām svešzemju sugām un kompetenču sadalījumu*”* VSS-938 (turpmāk – Informatīvais ziņojums). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Invazīvās sugas ir dzīvnieku, augu un sēņu sugas, kas nav raksturīgas konkrētajai teritorijai, tās izplatās ļoti strauji, tām nav dabisko ienaidnieku, tās dominē un izkonkurē vietējās sugas. Invazīvās sugas ir nopietns drauds gan bioloģiskajai daudzveidībai un dabiskajām ekosistēmām, kas nodrošina, kā dabiskos regulējošos pakalpojumus – gaisa kvalitāti, ūdens noteces regulāciju, novēršot plūdus, un daudzus citus, tā arī resursus tautsaimniecības nozarēm – auglīgu augsni, augstvērtīgus mežus, gan var radīt būtisku kaitīgu ietekmi uz cilvēka veselību un ekonomiku. Uz to norāda arī Eiropas Parlaments un Padome, 2014.gada 22.oktobrī pieņemot Regulu Nr. 1143/2014, kas paredz proaktīvu rīcību visās ES dalībvalstīs, tajā skaitā Latvijā.Šobrīd nacionālais normatīvais regulējums par invazīvajām sugām ir noteikts tikai attiecībā uz augiem – Augu aizsardzības likumā, kā arī uz tā pamata izdotajos Ministru kabineta 2008. gada 30. jūnija noteikumos Nr. 467 “Invazīvo augu sugu izplatības ierobežošanas noteikumi” (turpmāk – MK noteikumi Nr. 467), Ministru kabineta 2008. gada 30. jūnija noteikumos Nr. 468 “Invazīvo augu sugu saraksts” (turpmāk – MK noteikumi Nr. 468) un Ministru kabineta 2008. gada 14 .jūlija noteikumos Nr. 559 “Invazīvo augu sugas – Sosnovska latvāņa – izplatības ierobežošanas noteikumi” (turpmāk – MK noteikumi Nr. 559). MK noteikumos Nr. 468 ir iekļauta viena augu suga – Sosnovska latvānis *Heracleum sosnowskyi Manden*. Sosnovska latvānis arī ir vienīgā invazīvā suga, kuras iznīcināšanai un izplatības ierobežošanai Latvijā ir veikti plaša mēroga pasākumi un zemes īpašniekiem šīs sugas izplatības ierobežošana ir pienākums. Neskatoties uz iepriekš minēto, Sosnovska latvāņa izplatību Latvijā nav izdevies samazināt. 2006. gada 6. jūnijā tika apstiprināta “Latvāņu izplatības ierobežošanas programma 2006. – 2012.gadam”, kuras ietvaros laikā, kamēr tika piešķirti budžeta līdzekļi monitoringa un kontroles veikšanai, pirmreizējā izplatības noteikšanā tika uzmērīti 10 802 ha ar latvāni invadēto teritoriju.Pēc 2008. gada valsts mēroga monitorings un kontrole nav notikusi, jo tam no budžeta nav bijuši piešķirti finanšu līdzekļi. Saskaņā ar Valsts augu aizsardzības dienesta (turpmāk – VAAD) tīmekļvietnē[[1]](#footnote-2) pieejamo informāciju (dati uz 2016. gada 21. martu) visvairāk ar latvāni invadēto teritoriju ir Vidzemes reģionā (4234,82 ha) un Latgales reģionā (2360,98 ha).Regulējums par invazīvām dzīvnieku sugām normatīvajos aktos ir iekļauts vien pastarpināti, Ministru kabineta 2014. gada 22. jūlija noteikumu Nr. 421 “Medību noteikumi” 3.2.15. apakšpunktā, nosakot, ka nelimitēti medījamas ir *“Latvijas faunai neraksturīgās vai invazīvās sugas – Amerikas ūdeles (Mustela vison), jenotsuņi (Nyctereutes precyonides), dambrieži (Dama dama), mufloni (Ovis orientalis), Sika brieži (Cervus nippon), jenoti (Procyon lotor), nutrijas (Myocastor coypus Molina), baibaki (Marmota bobak) – visu gadu, bet zeltainie šakāļi (Canis aureus) – no 15. jūlija līdz 31. martam.”*Saskaņā ar Regulas Nr. 1143/2014 no 4. līdz 24. pantam un no 30. līdz 32. pantam dalībvalstīm ir daudz plašāki pienākumi attiecībā uz augu un dzīvnieku sugām, kuri esošajā normatīvajā regulējumā nav iekļauti, kā arī nav noteiktas kompetentās iestādes. 2016. gada 13 .jūlijā spēkā stājās Komisijas īstenošanas Regula 2016/1141, *ar ko pieņem sarakstu ar invazīvajām svešzemju sugām, kas rada bažas Savienībai*. 2017. gada 12. jūlijā spēkā stājās Komisijas īstenošanas Regula 2017/1263, *ar ko atjaunina sarakstu, kurā uzskaitītas invazīvās svešzemju sugas, kas rada bažas Savienībai , un kurš atbilstīgi Eiropas Parlamenta un Padomes Regulai (ES) Nr. 1143/2014 izveidots ar Īstenošanas regulu (ES) 2016/1141,* savukārt 2019. gada 25 .jūlijā spēkā stājās Komisijas īstenošanas Regula 2019/1262, *ar ko groza Īstenošanas regulu 2016/1141, lai atjauninātu sarakstu ar invazīvajām svešzemju sugām, kas rada bažas Savienībai,* (turpmāk – Saraksts) un ir jau otrais saraksta papildinājums. Šobrīd Sarakstā ir iekļautas 66 invazīvu augu un dzīvnieku sugas, no kurām Latvijā savvaļā sastopamas ir desmit, bet astoņas pieejamas tirdzniecībā vai sastopamas privātās kolekcijās, savukārt vēl piecas sugas Latvijā šobrīd nav sastopamas, taču tās ir konstatētas kādā no pārējām boreālā bioģeogrāfiskā reģiona valstīm (Zviedrija, Dānija, Somija, Igaunija, Lietuva), taču normatīvais regulējums mūsu valstī joprojām nav sakārtots. Regula Nr. 1143/2014 paredz visām Sarakstā iekļautajām invazīvajām sugām veikt uzraudzību, analizēt un kontrolēt izplatīšanās ceļus, kā arī piemērot ierobežošanas un iznīcināšanas pasākumus.Ņemot vērā minēto, normatīvo regulējumu nepieciešams sakārtot pēc iespējas ātrāk, jo daudzas Regulā Nr. 1143/2014 paredzētās darbības nav paveiktas paredzētajos termiņos, arvien palielinoties varbūtībai, ka pret Latviju var tikt sākta pārkāpumu procedūra. Saskaņā ar Tieslietu ministrijas 2019. gada 9. aprīļa vēstuli Nr. 1-13.2/1266 visām ministrijām par Komisijas izdoto 2019. gada 20. februāra paziņojumu “Izmaiņas vienreizēju soda maksājumu un dienas kavējuma naudas aprēķina metodē, kuras Komisija ierosinājusi saistībā ar pārkāpumu procedūrām Eiropas Savienības Tiesā”, var secināt, ka pat tikai minimālā soda nauda Regulas Nr. 1143/2014 neieviešanas vai nepilnīgas ieviešanas gadījumā 2 – 5 reizes (atkarībā no ieviešanas gada) pārsniegs iestāžu izmaksas paredzamo jauno funkciju īstenošanai.Soda naudas samaksa neatbrīvos dalībvalsti no saistību izpildes.Arvien lielākas problēmas Latvijā rada invazīvā suga – Spānijas kailgliemezis (*Arion vulgaris)*. Lai arī šī suga nav iekļauta Regulas Nr. 1143/2014 sarakstā, jo sugas dabiskais izplatības areāls ir Ibērijas pussala un Dienvidfrancija, nepieciešamība ierobežot tā izplatību Latvijā ir ļoti aktuāla. Šobrīd Latvijā jau ir vairāk nekā 60 pārbaudītas atradnes un vēl 26 nepārbaudītas (dati uz 2020. gada 5. jūniju), bet bez izmaiņām likumdošanā nevar sagatavot Latvijas invazīvo sugu sarakstu, kurā iekļaut *Arion vulgaris,* kā arī koordinēta valsts mēroga ierobežošana nav iespējama.Regulā Nr. 1143/2014 noteikto pienākumu īstenošanai ir sagatavoti divi likumprojekti – “Grozījumi Sugu un biotopu aizsardzības likumā” un “Grozījumi Augu aizsardzības likumā”, kuri tiek virzīti vienlaicīgi, lai nodrošinātu vienmērīgu pāreju no esošā regulējuma uz jauno. Likumprojektos ietvertās tiesību normas ir sagatavotas saskaņā ar Informatīvajā ziņojumā noteikto.1. Likumprojekts paredz Likuma 4. pantu papildināt ar deleģējumu Ministru kabinetam izdot:

21) invazīvo sugu introdukcijas un izplatīšanās profilakses un pārvaldības noteikumus.Minētie noteikumi skar visas – gan augu, gan dzīvnieku sugas, noteikumos, ņemot vērā funkciju fragmentāciju, nepieciešamību funkcijas veikt gan atsevišķi, gan savstarpējā sadarbībā, tiks noteiktas kompetentās institūcijas, kurām atsevišķas konkrētas funkcijas, pienākumus un uzdevumus noteiks Ministru kabinets. Kompetentās institūcijas minētas likumprojekta 5., 6., 7., 8., 11. un 13. pantā. Noteikumos paredzēts iekļaut:1. Latvijas invazīvo augu un dzīvnieku sugu saraksta veidošanas kārtību, nosakot izvērtēšanas mehānismu regulāru izmaiņu veikšanai sarakstā, vienlaikus likumprojektā “Grozījumi Augu aizsardzības likumā” izslēdzot deleģējumu izdot invazīvo augu sugu sarakstu.
2. sugu ierobežošanas un iznīcināšanas pasākumu izvēlei nepieciešamo sugas riska novērtējumu. Noteikumos tiks iekļauta invazīvo un potenciāli invazīvo sugu riska novērtēšanas kārtība, ietekmes izvērtējums, sugu ienākšanas un izplatības ceļu analīze, ņemot vērā, ka īpaši nozīmīgas ir tās invazīvās sugas, kuras: 1) dalībvalstī vēl nav sastopamas, bet ir nopietns potenciāls, ka tās varētu ieviesties; 2) dalībvalstī pagaidām ir sastopamas nelielā teritorijā, atsevišķā reģionā; 3) neatkarīgi no izplatības rada ļoti nopietnus draudus ne tikai bioloģiskajai daudzveidībai, bet arī cilvēku veselībai un ekonomikai. Balstoties uz esošo pieejamo informāciju un zinātniskajām atziņām, šobrīd nav iespējams izvērtēt sugu ietekmi Latvijā, kuras no visām sarakstā iekļautajām sugām Latvijā ir ar lielāko ietekmi, taču to būs iespējams novērtēt, kā arī identificēt nepieciešamos pasākumus, pēc veiktā riska novērtējuma.
3. atļauju sistēmas izveidi darbībām ar invazīvām sugām, lai ieviestu Regulas Nr. 1143/2014 8. un 9. pantā noteikto atļauju sistēmu invazīvo sugu izmantošanai pētniecībai, *ex situ* saglabāšanai, ražošanai zinātnes vajadzībām ar turpmāku izmantošanu medicīnā un izmantošanu citiem mērķiem neatliekamu sabiedrības interešu labā. Atļauju sistēma sevī ietver atļauju izsniegšanu, lietošanu, apturēšanu, un anulēšanu sugu izmantošanai, kā arī atļauju saņēmēju (audzēšanas un turēšanas vietu) kontroli.
4. uzraudzību – kontroli sugu ienākšanas un izplatības ceļiem uz robežām un iekšzemē (audzēšanas, tirdzniecības vietu, u.c. kontroli saskaņā ar izplatīšanās ceļu analīzi); monitoringu gan plaši izplatītām sugām, gan sākotnējā izplatības stadijā, t.sk. agrīnu atklāšanu, jo sugas, kuras valstī vēl nav sastopamas, bet ir nopietns potenciāls, ka tās varētu ieviesties un sugas, kuras pagaidām ir sastopamas nelielā teritorijā, atsevišķā reģionā, ir sugas, kas prioritāri jāiekļauj monitoringa sistēmā, lai konstatētu sugas ienākšanu valstī vai uzraudzītu to izplatību un attiecīgi reaģētu, īstenojot ātras iznīcināšanas pasākumus. Uzraudzībā jāiekļauj sabiedrības novērojumu fiksācija, kas ir papildus datu avots.
5. informācijas sniegšanu, pieejamību un apriti par sugām, to izplatību, integrējot informāciju no MK noteikumiem Nr. 467 par kārtību, kādā valsts pārvaldes iestādes, juridiskas un fiziskas personas sniedz informāciju par invazīvo sugu izplatību, kā arī informācijas saturu, kas ir publiski pieejams un datu turētājiem.
6. vispārīgos sugu izplatības ierobežošanas un iznīcināšanas noteikumus, iekļaujot pasākumus, kārtību, metodes, lai nodrošinātu sugu koordinētu ierobežošanu visā Latvijas teritorijā un sadarbībā ar citām ES dalībvalstīm. Uzraudzību veiktajiem pasākumiem kā agrīnā invāzijas stadijā, tā arī jau izplatījušos sugu ierobežošanas un iznīcināšanas pasākumiem integrējot informāciju no MK noteikumiem Nr. 467, kas izdoti saskaņā ar Augu aizsardzības likuma 5. panta 17. punktu, vienlaikus likumprojektā “Grozījumi Augu aizsardzības likumā” paredzot izslēgt minēto punktu.
7. cietušo ekosistēmu atjaunošanu, izmaksu atgūšanu (saskaņā ar principu “piesārņotājs maksā” un neskarot Eiropas Parlamenta un Padomes 2004. gada 21. aprīļa direktīvu 2004/35/EK par atbildību vides jomā attiecībā uz videi nodarītā kaitējuma novēršanu un atlīdzināšanu) par pasākumiem, kas vajadzīgi, lai novērstu, līdz minimumam samazinātu vai mīkstinātu invazīvo sugu kaitīgo ietekmi, tostarp vides un resursu izmaksas, kā arī atjaunošanas izmaksas. Tāpat paredzēts iekļaut pārejas noteikumus nekomerciāliem īpašniekiem, lai nodrošinātu, ka sugu īpatņi, kuri tiek turēti kā lolojumdzīvnieki (piem., sarkanausu bruņurupucis), varētu palikt līdz to dabiskajai nāvei pie saviem īpašniekiem, kā to paredz Regulas Nr. 1143/2014 31. pants. Paredzēts arī iekļaut invazīvo dzīvnieku sugu turēšanas vietu reģistrācijas kārtību un pārejas noteikumus attiecībā uz komerckrājumiem.

22) invazīvo sugu sarakstā iekļautas sugas (vai sugu taksonomiskās grupas) izplatības ierobežošanas un iznīcināšanas noteikumus, pasākumu izstrādi, izstrādes kārtību, metodes, ja nepieciešams, darba aizsardzības prasības, veikto pasākumu uzraudzību;Balstoties uz sugu ietekmes izvērtējumu un esošo pieejamo informāciju un zinātniskajām atziņām, katrai invazīvajai sugai vai sugu taksonomiskajai grupai tiks izstrādāti izplatības ierobežošanas un iznīcināšanas noteikumi, nosakot regulējumu un nepieciešamos pasākumus konkrētu augu un dzīvnieku sugām, ņemot vērā ietekmi uz nemērķa sugām un dzīvotnēm, vidi, cilvēku veselību, drošību un izmaksu ieguvumu analīzi, t.sk. organizētas un koordinētas iznīcināšanas ekonomisko pamatotību, kā arī invadētās ekosistēmas atjaunošanas pasākumus un turpmāko pasākumu efektivitātes novērtēšanas kontroli.23) noteikumus par Latvijas invazīvo sugu sarakstu.Papildus ES invazīvo sugu sarakstam, ko nosaka saskaņā ar Regulu Nr. 1143/2014, katra dalībvalsts var izveidot sarakstu ar invazīvām sugām, kas rada bažas dalībvalstij, taču nav iekļautas ES invazīvo sugu sarakstā (jo, piemēram, suga kādā no ES dalībvalstīm ir vietēja – Spānijas kailgliemezis), kā arī piemērot nepieciešamos pasākumus sugas izplatīšanās apturēšanai un iznīcināšanai. Sarakstā tiks iekļautas sugas, kuras, balstoties uz riska novērtējumu un pieejamiem zinātniskiem pierādījumiem, neatkarīgi no izplatības, Latvijā ir uzskatāmas par invazīvām, kā arī sugas, kuras potenciāli invazīvas var kļūt nākotnē.1. Likumprojekts paredz Likuma 5. pantu papildināt ar jaunām Dabas aizsardzības pārvaldes (turpmāk – Pārvalde), kā Regulas Nr. 1143/2014 ieviešanu koordinējošās un par invazīvām sugām kompetentās iestādes, funkcijām, attiecīgi pēc likumprojekta pieņemšanas, veicot grozījumus arī Ministru kabineta 2009. gada 2. jūnija noteikumos Nr. 507 “Dabas aizsardzības pārvaldes nolikums”.

Neveidojot jaunu institūciju invazīvo sugu pārvaldībai, nepieciešamās jaunās funkcijas tiek fragmentētas starp dažādām iestādēm, pēc iespējas pievienojot tās, kā jaunas funkcijas esošajām, piemēram, dalot pēc piederības augu vai dzīvnieku valstij, jūrai vai sauszemei, medījamām vai nemedījamām sugām, utml. Pārvalde veiks visas nepieciešamās invazīvo sugu profilakses un pārvaldības funkcijas, kas neietilpst citu iestāžu kompetencē.1. Saskaņā ar Informatīvo ziņojumu likumprojekts paredz Likuma 6. pantu “Citu valsts institūciju kompetence” papildināt ar virkni jaunām funkcijām – Valsts meža dienestam, VAAD, Daugavpils Universitātes aģentūrai “Latvijas Hidroekoloģijas institūts” (turpmāk – LHEI), Pārtikas un veterinārajam dienestam, un Valsts sabiedrībai ar ierobežotu atbildību “Latvijas Vides, ģeoloģijas un meteoroloģijas centrs”. Lai sekmētu koordinētu sugu ierobežošanu, sugu riska novērtējumu un nepieciešamo pasākumu izvērtējumu, paredzēts izveidot invazīvo sugu konsultatīvo padomi, iekļaujot pārstāvjus no valsts pārvaldes, zinātniskajām, pašvaldību institūcijām, nevalstiskajām un citām organizācijām, kuru darbību ietekmē invazīvās sugas.

4) Likumprojekts paredz papildināt Likumu ar VI1 nodaļu par invazīvo sugu sarakstu, izplatības ierobežošanu, un iznīcināšanu un izplatības apzināšanu. VI1 nodaļa ir analoga esošajam regulējumam Augu aizsardzības likumā par invazīvām augu sugām, paplašinot regulējuma tvērumu un ietverot nosacījumus arī par dzīvnieku sugām. Noteikts ka invazīvas sugas izplatības ierobežošanu un iznīcināšanu īsteno atbilstoši konkrētas invazīvās sugas ierobežošanas vai iznīcināšanas noteikumiem.5) VI nodaļu papildinot tiek noteikta administratīvā atbildība invazīvo sugu jomā, ietverot jau esošus aizliegumus attiecībā uz invazīvām augu sugām, un nosakot jaunus, saskaņā ar Regulas Nr. 1143/2014 30. pantu, kā arī kompetences sodu piemērošanā. Likumprojektā noteikta:1. administratīvā atbildība invazīvo sugu izplatības ierobežošanas, iznīcināšanas un apzināšanas jomā;
2. iestādes, kuru kompetencē ir sodu piemērošana par attiecīgajiem administratīvajiem pārkāpumiem.

Administratīvā pārkāpuma procesus par šā likuma 301. pantā minētajiem pārkāpumiem, ja tos konstatējušas Valsts policijas, pašvaldības policijas, pašvaldības vides kontroles, pašvaldības administratīvās inspekcijas, pašvaldības vides inspekcijas, Valsts vides dienesta vai Valsts meža dienesta amatpersonas, līdz administratīvā pārkāpuma lietas izskatīšanai veic attiecīgā iestāde. Administratīvā pārkāpuma procesu par šā likuma 301. panta otrajā, trešajā un ceturtajā daļā minētajiem pārkāpumiem līdz administratīvā pārkāpuma lietas izskatīšanai, ja tos konstatējis, veic Pārtikas un veterinārais dienests. Administratīvā pārkāpuma lietu izskata attiecīgi šā likuma 31. panta piektajā un sestajā daļā minētās institūcijas. Par:- 301. panta pirmajā daļā minētajiem pārkāpumiem izskata Pārtikas un veterinārais dienests;- 301. panta otrajā, trešajā un ceturtajā daļā minētajiem pārkāpumiem attiecībā uz invazīvām augu sugām izskata VAAD;- 301. panta otrajā, trešajā un ceturtajā daļā minētajiem pārkāpumiem attiecībā uz invazīvām dzīvnieku sugām izskata Pārvalde;- 301. panta piektajā daļā minētajiem pārkāpumiem izskata Pārvalde.Likumprojektā norādītās naudas soda vienības salāgotas ar Zemkopības ministrijas (turpmāk – ZM) izstrādātā likumprojekta “Grozījumi Augu aizsardzības likumā”, kas izsludināts Valsts sekretāru 2019. gada 24. janvāra sanāksmē (prot. Nr. 3 29. §, VSS-72), par analoģisku pārkāpumu noteiktajām naudas soda vienībām. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija (turpmāk – VARAM), Pārvalde, Finanšu ministrija, Tieslietu ministrija, ZM un VAAD. Likumprojekts balstīts uz Informatīvo ziņojumu. Informatīvā ziņojuma izstrādē piedalījušās Pārvalde, Finanšu ministrija, Valsts kanceleja, Tieslietu ministrija, ZM un VAAD. |
| 4. | Cita informācija | Likumprojekts balstīts uz Informatīvo ziņojumu. Informatīvā ziņojuma izstrādē piedalījušās Pārvalde, Finanšu ministrija, Valsts kanceleja, Tieslietu ministrija, ZM un VAAD. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts nosaka pienākumus un atbildību zemes īpašniekiem vai tiesiskajiem valdītājiem, kuru īpašumā vai valdījumā ir sastopamas invazīvās sugas, uzņēmējiem, tirdzniecības vietām, pētniecības iestādēm, kā arī jebkurai citai fiziskai vai juridiskai personai, kas izmanto vai varētu izmantot invazīvās sugas. |
| 2. | Tiesiskā regulējuma ietekme uz tautsaimniecību un administratīvo slogu | Ar likumprojektu tiks pastiprināta bioloģiskās daudzveidības un ekosistēmu aizsardzība pret invazīvām sugām, samazināta būtiska kaitējuma iespēja cilvēka veselībai un ekonomikai, vienlaicīgi uzlabojot apstākļus zemkopības nozarēm, kuru ienākumi un attīstība ir atkarīga no dabas resursu ilgtspējas un daudzveidības.Prioritāra nozīme ir profilaksei, jo tā izmaksu ziņā ir lietderīgāka nekā reaģēšana uz notikušu faktu. Pēc invazīvas sugas parādīšanās Latvijā visefektīvākā un izmaksu ziņā lietderīgākā ir pēc iespējas drīzāka populācijas iznīcināšana, kamēr īpatņu skaits vēl ir neliels. Līdz ar to ilgtermiņā tautsaimniecības sloga ievērojams samazinājums ir agrīna invazīvo sugu atklāšana un ātra iznīcināšana nevis plaši izplatījušos sugu ierobežošana.Invazīvo sugu izmantošana tiks ierobežota – tā būs iespējama vienīgi juridiskām personām atsevišķos gadījumos, saņemot atļauju, kas palielinās kompetento iestāžu administratīvo slogu, taču nebūtiski, jo invazīvās sugas šobrīd netiek plaši izmantotas. |
| 3. | Administratīvo izmaksu monetārs novērtējums | Iespējamās informācijas sniegšanas, pieņemšanas, apstrādes vai uzglabāšanas izmaksas ir nepietiekami konkrēti novērtējamas gan iespējamiem invazīvo sugu izmantotājiem, gan kompetentajām iestādēm, īpaši ņemot vērā funkciju sadrumstalotību un fragmentāciju starp iestādēm. |
| 4. | Atbilstības izmaksu monetārs novērtējums | Iespējamās atbilstības izmaksas fiziskām vai juridiskām personām ir nepietiekami konkrēti novērtējamas, to monetārais novērtējums ir problemātisks, jo invazīvu sugu pārvaldības pasākumi balstīti uz izmaksu un ieguvumu analīzi, kas katrai sugai ir atšķirīgi. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2021 | Turpmākie trīs gadi (*euro*) |
| 2022 | 2023 | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | **42 170** | 0 | **31 280** | 0 | **31 280** | **31 280** |
| 2.1. valsts pamatbudžets | 0 | 42 170 | 0 | 31 280 | 0 | 31 280 | 31 280 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | - **42 170** | 0 | - **31 280** | 0 | - **31 280** | - **31 280** |
| 3.1. valsts pamatbudžets | 0 | - 42 170 | 0 | **-** 31 280 | 0 | **-** 31 280 | **-** 31 280 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 |  0 |
| 5. Precizēta finansiālā ietekme | X | - **42 170** | X | - **31 280** | X | - **31 280** | - **31 280** |
| 5.1. valsts pamatbudžets | **-** 42 170 | **-** 31 280 | **-** 31 280 | **-** 31 280 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |

|  |  |  |  |  |
| --- | --- | --- | --- | --- |
| **Izdevumi** | **2019.gads**  | **2020.gads** | **2021. gads** | **Turpmāk katru gadu**  |
| atlīdzība  | 0 *euro* | 42 170\* *euro* | 31 280*euro* | 31 280*euro* |

\*VAAD nepieciešamais finansējums gadā – monitoringam, Ģeogrāfiskās informācijas sistēmām (turpmāk – ĢIS) un datubāzei – 29 838 *euro*, ĢIS licences iegādei vienreizēji – 10 890 *euro*.\*VMD nepieciešamais finansējums gadā – datubāzes pilnveidošanai un datu apkopošanai – 1442 *euro*.Izdevumu aprēķini par iestādēm nepieciešamo finansējumu jauno funkciju veikšanai iekļauti informatīvajā ziņojumā.ZM nepieciešamo papildu finansējuma pieprasījumu iesniegs kā pieteikumu prioritārajiem pasākumiem 2021. - 2023.gadam, kas tiks izskatīts likumprojekta “Par valsts budžetu 2021.gadam” un likumprojekta “Par vidēja termiņa budžeta ietvaru 2021., 2022. un 2023. gadam” sagatavošanas procesā. |
| 6.1. detalizēts ieņēmumu aprēķins |
|  |
| 6.2. detalizēts izdevumu aprēķins |  |
| 7. Amata vietu skaita izmaiņas | Amata vietu skaita izmaiņas resorā netiek plānotas. |
| 8. Cita informācija | Ar 2019. gada 8. februāra Ministru kabineta ārkārtas sēdes Nr. 6 I.§ Informatīvo ziņojuma “Par fiskālo telpu palielinošiem pasākumiem un izdevumiem prioritārajiem pasākumiem valsts budžetam 2019. gadam” atbalstīts pasākums 23.2. VARAM priekšlikums par finansējuma pārdali no budžeta apakšprogrammas 24.08.00 “Nacionālo parku darbības nodrošināšana” un apakšprogrammas 30.00.00 “Attīstības nacionālie atbalsta instrumenti”, lai nodrošinātu Pārvaldes un LHEI plānoto funkciju īstenošanu esošā VARAM finansējuma ietvaros, nodrošinot Regulas Nr. 1143/2014 prasību ieviešanu. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Lai īstenotu Regulā Nr. 1143/2014 noteiktos Eiropas Savienības dalībvalstu pienākumus, vienlaikus ar likumprojektu tiek virzīts arī likumprojekts “Grozījumi Augu aizsardzības likumā”, kurā tiks noteikta VAAD kompetence invazīvo augu sugu jomā un pilnveidots esošais normatīvais regulējums.Plānots izstrādāt jaunus Ministru kabineta noteikumus, iekļaujot gan augu, gan dzīvnieku sugas, 4. panta 21. punktam, atbilstoši Regulai Nr. 1143/2014, iekļaujot virkni dažādas komplicētības funkciju:4. panta papildinājumi:“21) invazīvo sugu introdukcijas un izplatīšanās profilakses un pārvaldības noteikumi, kuros tiks noteiktas kompetentās iestādes un to funkcijas sugu introdukcijas un izplatīšanās profilakses un pārvaldības jomā;22) invazīvo sugu sarakstā iekļautas sugas (vai sugu taksonomiskās grupas) izplatības ierobežošanas un iznīcināšanas noteikumus, pasākumu izstrādi, izstrādes kārtību, metodes, ja nepieciešams, darba aizsardzības prasības, veikto pasākumu uzraudzību;23) noteikumus par Latvijas invazīvo sugu sarakstu.”Nepieciešams veikt grozījumus Ministru kabineta 2009. gada 2. jūnija noteikumos Nr. 507 “Dabas aizsardzības pārvaldes nolikums”, iekļaujot jaunās funkcijas. Nepieciešams veikt grozījumus Ministru kabineta 2004. gada 16. novembra noteikumos Nr. 944 “Valsts augu aizsardzības dienesta nolikums”, iekļaujot jaunās funkcijas.Nepieciešams veikt grozījumus Ministru kabineta 2010. gada 9. novembra noteikumos Nr. 1033 “Prasības savvaļas sugu dzīvnieku turēšanai zooloģiskajā dārzā un prasības zooloģiskā dārza izveidošanai un reģistrācijai”, iekļaujot prasību par atļaujas nepieciešamību saskaņā ar Regulas Nr. 1143/2014 8. pantu. Nepieciešams veikt grozījumus Ministru kabineta 2010. gada 21. decembra noteikumos Nr. 1146 “Savvaļas sugu dzīvnieku turēšanas vietu reģistrācijas kārtība”, iekļaujot informāciju par invazīvām sugām.Nepieciešams veikt grozījumus Ministru kabineta 2010.gada 21.decembra noteikumos Nr. 1165 “Kārtība, kādā izsniedz atļaujas nemedījamo sugu indivīdu iegūšanai, ievieš Latvijas dabai neraksturīgas savvaļas sugas (introdukcija) un atjauno sugu populāciju dabā (reintrodukcija)”, iekļaujot informāciju par invazīvām dzīvnieku sugām.Nepieciešams veikt grozījumus Ministru kabineta 2014. gada 9. jūnija noteikumos Nr. 293 “Dabas datu pārvaldības sistēmas uzturēšanas, datu aktualizācijas un informācijas aprites kārtība”, iekļaujot informāciju par invazīvām sugām.Nepieciešams veikt grozījumus Ministru kabineta 2008. gada 14. jūlija noteikumos Nr. 559 “Invazīvo augu sugas – Sosnovska latvāņa – izplatības ierobežošanas noteikumi”, precizējot informācijas sniegšanu par latvāni.Pēc sākotnējā izvērtējuma veikšanas un zinātniskās rekomendācijas izstrādes, VARAM sadarbībā ar ZM izvērtēt iespēju sagatavot grozījumus Ministru kabineta 2015. gada 22. decembra noteikumos Nr. 800 “Makšķerēšanas, vēžošanas un zemūdens medību noteikumi”, lai atļautu jebkura izmēra invazīvo vēžu sugu ieguvi ūdenstilpēs, kurās tie pārsvarā sastopami un kur tie nomāc un izkonkurē Latvijas vietējā vēža sugu – platspīļu vēzi. |
| 2. | Atbildīgā institūcija | VARAM |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Regula Nr. 1143/2014. |
| 2. | Citas starptautiskās saistības | Eiropas Parlamenta un Padomes 2008. gada 17. jūnija direktīvā 2008/56/EK, ar ko izveido sistēmu Kopienas rīcībai jūras vides politikas jomā (Jūras stratēģijas pamatdirektīva) (Dokuments attiecas uz EEZ) |
| 3. | Cita informācija | Likumprojekts veicinās Konvencijas par bioloģisko daudzveidību 8. panta h) daļas (novērst tādu svešu sugu introdukciju, kuras apdraud ekosistēmas, dzīvotnes vai sugas, kontrolēt vai izskaust tās) un ES bioloģiskās daudzveidības stratēģijas 5. uzdevuma (apkarot invazīvas svešzemju sugas) īstenošanu. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Regula Nr. 1143/2014. |
| A | B | C | D |
| 8. pants 2.,5.,7.,8. punkts; 9. panta 5. punkts | Likumprojekta 4. pantā izteiktais Likuma 4. panta papildinājums ar 21. punktu;Likumprojekta 5. pantā izteiktais Likuma 5. panta papildinājums ar 19. punktu; Likumprojekta 7. pantā izteiktais Likuma 6. panta papildinājums ar ceturto daļu;Likumprojekta 11. pantā izteiktā Likuma 232. panta otrā daļa. | Ieviests pilnībā. | Neparedz stingrākas prasības. |
| 10.pants. | Likumprojekta 5. pantā izteiktais Likuma 5. panta papildinājums ar 19. punktu;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 12. panta 1. punkts. | Likumprojekta4. pantā izteiktais Likuma 4. panta papildinājums ar 21. punktu;Likumprojekta 11. pantā izteiktā Likuma VI1 nodaļa. | Ieviests pilnībā. | Neparedz stingrākas prasības. |
| 13. pants. | Likumprojekta 5. pantā izteiktais Likuma 5. panta papildinājums ar 19. punktu;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 14. panta 1. punkts. | Likumprojekta4. pantā izteiktais Likuma 4. panta papildinājums ar 21. punktu;Likumprojekta 5. pantā izteiktais Likuma 5. panta papildinājums ar 19. punktu;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 15. pants. | Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 16. pants | Likumprojekta4. pantā izteiktais Likuma 4. panta papildinājums ar 21. punktu;Likumprojekta 5. pantā izteiktais Likuma 5. panta papildinājums ar 19. punktu;Likumprojekta 6. pantā izteiktais Likuma 6. panta otrās daļas labojums;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 17. pants. | Likumprojekta4. pantā izteiktais Likuma 4. panta papildinājums ar 21. punktu;Likumprojekta 5. pantā izteiktais Likuma 5. panta papildinājums ar 19. punktu;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 18. panta 1. punkts | Likumprojekta4. pantā izteiktais Likuma 4. panta papildinājums ar 21. punktu;Likumprojekta 5. pantā izteiktais Likuma 5. panta papildinājums ar 19. punktu. | Ieviests pilnībā. | Neparedz stingrākas prasības. |
| 19.panta 1.,2.punkts.  | Likumprojekta4. pantā izteiktais Likuma 4. panta papildinājums ar 21. punktu;Likumprojekta 5. pantā izteiktais Likuma 5. panta papildinājums ar 19. punktu;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 4. panta 4. punkts;5. panta 1. punkts;20.panta 1.punkts | Likumprojekta 5. pantā izteiktais Likuma 5. panta papildinājums ar 19. punktu. | Ieviests pilnībā. | Neparedz stingrākas prasības. |
| 21., 22., un 26. pants | Likumprojekta5. pantā izteiktais Likuma 5. panta papildinājums ar 19. punktu. | Ieviests pilnībā. | Neparedz stingrākas prasības. |
| 22. pants. | Likumprojekta5. pantā izteiktais Likuma 5. panta papildinājums ar 19. punktu;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 24. panta 1.,2.punkts. | Likumprojekta5. pantā izteiktais Likuma 5. panta papildinājums ar 19. punktu;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| 30. pants | Likumprojekta 12. pants. | Ieviests pilnībā. | Neparedz stingrākas prasības. |
| 31.panta 2.,3. punkts. | Likumprojekta 5. pantā izteiktais Likuma 5. panta papildinājums ar 19. punktu. | Ieviests pilnībā. | Neparedz stingrākas prasības. |
| 32.pants. | Likumprojekta 5. pantā izteiktais Likuma 5. panta 19. punkts;Likumprojekta 7. pantā izteiktais Likuma 6. panta papildinājums ar ceturto daļu. | Ieviests pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |

|  |
| --- |
| **2. tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktam sabiedrības pārstāvji ir aicināti līdzdarboties, rakstiski sniedzot viedokli par Likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļvietnē. |
| 2. | Sabiedrības līdzdalība projekta izstrādē | Likumprojekts un tā sākotnējās ietekmes novērtējuma ziņojums (anotācija) VARAM tīmekļvietnē [www.varam.gov.lv](http://www.varam.gov.lv) publicēts paziņojumā par līdzdalības iespējām likumprojekta izstrādē [2019. gada 23. janvārī](http://old.varam.gov.lv/lat/lidzd/pazinojumi_par_lidzdalibas_iesp/?doc=26972), bet Ministru kabineta tiesību aktu projektu tīmekļvietnē [2019. gada 28. februārī](http://tap.mk.gov.lv/lv/mk/tap/?pid=40470167).Papildinātais likumprojekts publicēts VARAM tīmekļvietnē [2020. gada 25. februārī](http://old.varam.gov.lv/lat/likumdosana/normativo_aktu_projekti/dabas_aizsardzibas_joma/?doc=26975). |
| 3. | Sabiedrības līdzdalības rezultāti | Nav saņemti priekšlikumi vai iebildumi. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Likumprojekta izpildes gaitā jaunas funkcijas tiek noteiktas Pārvaldei, VAAD, LHEI, Valsts meža dienestam, Pārtikas un veterinārajam dienestam, citas likumprojekta izpildē iesaistītās institūcijas – VARAM.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Lai īstenotu Regulā Nr. 1143/2014 noteikto, likumprojekts paplašina Pārvaldes funkcijas un uzdevumus.Saistībā ar likumprojektu nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav |

|  |  |
| --- | --- |
| Vides aizsardzības un reģionālās attīstības ministrs | A. T. Plešs |

Melnbārde 67026917

mara.melnbarde@varam.gov.lv

1. Skat. <http://www.vaad.gov.lv/>sakums/informacija-sabiedribai/par-latviju-bez-latvaniem/paveiktais-sosnovska-latvana-izplatibas-ierobezosana.aspx [↑](#footnote-ref-2)